**Op. 1: homo faber**

transdisciplinarna opera

avtorja: **Izidor Leitinger** in **Karmina** **Šilec**

izvajalci

**Boštjan Gombač**, multiinstrumentalist

**Izidor Leitinger**, elektronika

**Vokalna skupina Fantje na vasi** (umetniški vodja Tone Žuraj)

tkalka: **Marta Gregorc**

čevljar: **Saša Kovačev**

kamnosek: **Alojz Urnaut**

coklar: **Martin Muml**

šivilja: **Vesna Novitović**

popravljalec glasbenih instrumentov: **Andrej Robnik**

tesarja: **Branko Čelofiga** in **Ivan Belca**

razna dela in opravila: **Tone Žuraj, Primož Šušteršič, Marko Perger, Miran Mustafa, Miran Kosi, Darko Trantura, Pavel Brlič**

oblikovalec zvoka: **Danilo Ženko**

oblikovalec svetlobe: **Gregor Dvornik**

oblikovalec videa: **Grega Tanacek**

asistentka režije: **Tanja Lužar**

umetniški sodelavec: **Dorian Šilec Petek**

Skozi kulture in čase je arhetip rokodelca predstavljal človekovo sposobnost ustvarjanja in bil znak *zrele moškosti*. On je *homo faber*. Izraz se v antropologiji uporablja za človeka kot bitje, ki z uporabo orodja spreminja svoje življenjsko okolje.

**brisanje tradicionalne meje**

*Op. 1: homo faber* briše tradicionalne meje med rokodelstvom/obrtjo[[1]](#footnote-1) in sodobno umetnostjo. Glasbeno scensko delo različne elemente (zvok, gib, podobo), ki nastajajo ob izvajanju rokodelskih opravil, razume kot inspiracije za razvoj inkluzivne odrske kompozicije. Ta vključuje neobičajne kombinacije zvočnih elementov, soredja fragmentov iz človekove dejavnosti v preteklosti in v sedanjosti ter skozi dialoge glasbe in besede, analognih in digitalnih zvokov, zgodovinskih in sodobnih elementov ustvarja vizualne in zvočne interakcije. Projekt vodiideja o povezovanju na videz nepovezljivih medijev: glasba in zvoki, ki nastajajo ob delu in opravilih, se prepletajo, plastijo in ustvarjajo kompleksen zvočni dogodek.

*Op. 1: homo faber* je hibridno delo, projekt glasbeno-vizualne oblike, ki ruši meje med področji in skuša biti prostor za odpiranje misli, dojemanja, izkušenj. V uprizoritvi so povezani raznoteri izrazi: opravljanje različnih del in opravil, petje, beseda, podoba; njihov spremenljivi spoj pa ustvarja različne pomenske ravni.

**intimna povezava**

*Op. 1: homo faber* se osredotoča na intimno povezavo med roko in glavo. Njuno subtilno razmerje se pojavlja na navidezno različnih poljih, kot sta denimo obdelovanje lesa in igranje basklarineta. Ta odnos izvajalca kliče k samemu sebi preko delovanja telesa skozi nabor specializiranih gibov in po poti pogosto matematično natančnih misli. Hkrati pa kliče njegovemu umu (mentalnemu delu), naj miruje in ne miruje hkrati ter se v celoti posveti nalogi in sprejme samega sebe v tem procesu.

Smisel rokodelskega početja je dajati navzven, da bi lahko prejeli navznoter. Je most med akcijo in kontemplacijo,je način delovanja, kjer se počutimo živi.

**repetitivnost**

Za rokodelska opravila je, podobno kot v glasbi, značilna repetitivnost ritmov. V raziskovalnem delu avtorja analizirata zvokovne prvine, ki nastajajo ob klepanju kose, obdelovanju lesa in kovin, klesanju kamna, brušenju, ličkanju, mesenju testa, tkanju in drugih opravilih. Te zvokovne celice (hrup, ki nastaja pri ročnem delu) sintetizirata v glasbeno delo in jih povezujeta z živo izvedbo na glasbenih instrumentih, s petjem, z besedo, s predmeti in z umestitvijo v prostor.

**opravljanje lastnih poklicev**

Metoda za kreacijo *Op. 1: homo faber* je odkrivanje in raziskovanje vrst in oblik dela. Nagovorili smo obrtnike in rokodelce, obiskovali njihove delavnice, jih izpraševali, snemali, pisali po njihovem nareku, sledili njihovim idejam, identificirati postopke in tehnike, značilne za njihov poklic.Ta raziskava je pokazala, da velik del znanja, ki ga imajo obrtniki (tistega tihega znanja, ko ljudje vedo, kako kaj narediti, vendar tega, kar vedo, ne morejo izraziti z besedami), ostaja neopisljiv, neubesedljiv. Ta manko smo pretvorili v glasbo, ki je *zvok njihovih rok in misli*. Rokodelstvo predstavlja kraljestvo spretnosti in znanja, ki presegajo človeške verbalne zmožnosti, zato sevečkrat pokaže temeljna človeška meja, da jezik ni primerno *zrcalno orodje* za opis fizičnega gibanja telesa. Zato je *Op. 1: homo faber* (podobno kot fotografska kamera) ključne trenutke rokodelcev ujel v zvočne slike.

**TAKSONOMIJA ZNANJA**

*pet slavnih je na mestu*

**PRELOMLJENE SPRETNOSTI** ali vzburjenje ob intuitivnih preskokih

 *da-sein*

 *being-there*

 *biti prisoten*

*boš tanko nit storila, boš s sabo v večnost vzela*

*kako življenje nežno je, ki kakor nit pretrga se*

*saj vse, kar si naprela, boš s sabo v večnost vzela,*

*čednosti boš suknjico in pa pregrehov butarco*

**NEPRISTRANSKI OPAZOVALEC**

*klesal je malike v debla dreves*

**BENE TIBI**

*bonum autem facientes non deficiamus tempore enim suo metemus non deficientes*

*laborem manuum tuarum cum comederis beatus tu et bene tibi erit*

*desideria occidunt pigrum noluerunt enim quicquam manus eius operari*

*bonum certamen certavi cursum consummavi fidem servavi[[2]](#footnote-2)*

ne naveličajmo se, ko delamo dobro; kajti če se ne utrudimo, bomo ob svojem času želi

sadove truda svojih rok boš zares užival, blagor tebi, tebi bo dobro

lenuha ubija njegovo nagnjenje, ker se njegove roke branijo dela

dober boj sem izbojeval, tek dokončal, vero ohranil

**UMETNOST DUHA**

 *neki drugi svet, ki je ves moj*

*jaz sem središče*

 *veščina tveganja. imam oblast. imam roke. izgubil sem misli.*

*misleča roka*

 *veščina gotovosti. merim dvakrat. režem enkrat. sem in tja med uporabnostjo in lepoto.*

*vzgojena potrpežljivost*

**NAREČJE PRSTOV**

 *priklicevalka gibanja*

*grasping, seizing, pulling, plucking, picking, pinching, pressing, patting, poking, prodding, catching, throwing, flicking*

 *zagrizeni preostanek vekov roke*

*fumbling, squeezing, crushing, throttling, punching, rubbing, scratching, groping, stroking, drumming, shaping, lifting*

 *potapljanje roke v drobovje stvari*

prijemanje, grabljenje, vlečenje, trganje, nabiranje, ščipanje, pritiskanje, trepljanje, zbadanje, sukanje, lovljenje, metanje, udarjanje, brskanje, stiskanje, drobljenje, dušenje, udarjanje, drgnjenje, praskanje, tipanje, božanje, bobnanje, oblikovanje, dvigovanje

**POKLIC ali odpor in dvoumnost**

 *zlate sence, sence časov*

*neki drugi svet, ki je ves njegov*

##  *um brez uma*

*ponavljanje, ki meji na dolgčas*

 *umetnost samotnosti*

## *znamenje, ki ne prevara*

 *stoletni spomini človeškega rodu*

*napredovanje po neuhojenih poteh*

**VRLINE ROK**

## *roka, prvi dar nebes!*

 *poskusi, izkušnje, napovedi roke*

 *oči na konicah prstov*

*genialna služabnica!*

## **APOKRIF DELOVANJA**

 *prenavljanje stvarjenja*

*some natural tears they dropped, but wiped them soon*

*hand in hand,*

*with wandering steps and slow,*

*through Eden took their solitary way[[3]](#footnote-3)*

*osvojiti večno starodavnost*

nekaj spontanih solz so potočili, a jih kmalu obrisali / z roko v roki, / s tavajočimi koraki so počasi / ubrali samotno pot skozi raj

**RAJ**

*their place of rest, and providence their guide.*

previdnost je njihovo vodilo in kraj počitka.

**OKNO DO UMA**

*i could worship my hand even, with its fan of bones laced by blue mysterious veins and its astonishing look of aptness, suppleness and ability to curl softly or suddenly crush - its infinite sensibility.[[4]](#footnote-4)*

*saisir, tirer, cueillir, pincer, presser, frapper, frotter, gratter, doigter, lancer et bien d'autres choses encore - un outil maître de la vie humaine.*

lahko bi celo oboževala svojo roko, njeno pahljačo iz kosti, prepleteno s skrivnostnimi modrimi žilami, in njen osupljivi videz prikladnosti, prožnosti in zmožnosti, da se mehko zvije ali nenadoma zdrobi – njeno neskončno občutljivost.

seganje, vlečenje, trganje, pobiranje, stiskanje, udarjanje, drgnjenje, praskanje, gnetenje, metanje in še veliko več – mojstrsko orodje človeškega življenja.

**PONOSEN ČLOVEK ali himna**

*proud man alone in wailing weakness born,
no horns protect him and no plumes adorn;
no finer powers of nostril, ear or eye,
teach the young reasoner to pursue or fly.*

*nerved with fine touch above the bestial throngs,*

*the hand, first gift of heaven! to man belongs;*

*untipt with claws the circling fingers close,*

*with rival points the bending thumbs oppose,*

*trace the nice lines of form with sense refined*

*and clear ideas charm the thinking mind.*

*whence the first organs of touch impart*

*ideal figures, source of every art;
time, motion, number, sunshine, or the storm*

*but mark varieties in nature's form.****[[5]](#footnote-5)***

*ponosen človek sam rojen v joku in šibkosti, / brez rogate zaščite in pernatega okrasja; / nič finih moči nosnic, ušes in oči, / se mladi razumnik slediti in leteti uči. / nemir komaj zaznavnega odtisa zverjadi, / roka, prvi dar nebes! pripada človeku; / razprti prsti se zapro v pest, / nasproti jim stoji gibljivi palec, / lepe linije odraz prefinjenega čuta / in jasne ideje očarajo razmišljujoči um; / kjer prvi otip ustvari / idealne oblike, vir vseh umetnosti. / čas, premik, število, sonce ali neurje / so samo razne oblike narave.*

**ZARADI SAMEGA SEBE**

*posedovanje sveta, rojeno v oblasti strasti*

*laže je delati, ko duša igra*

*zagrizen preostanek vekov roke*

 *enostavno*

 *nič*

 *ni vredno hvale*

**LIKOF ali čudoviti nekoč**

*je fajn godba bla to!*

*je fajn godba bla to!*

*ojstra kosa, mrzla rosa, rada travca se kosi*

*svoja roka svoj gospod*

*svoja roka svoj gospod*

*čez sto let od nas ne bo ne čevljev in ne dret*

*kuje, kuje: bum bum bum*

*kuje: bingl bangl bum*

**ORODJA**

*hrupno*

*obupno*

**KO MOJSTER ODIDE ali njegove skrivnosti umrejo z njim**

*strengen sie sich nicht so an*

*do not try so very hard*

*ne se trudit na vso moč*

*z negotovim korakom skozi trto*

 *noč, tema in zemeljski oblaki, vrženi v zemeljsko zmedo, odidite!*

*z negotovim korakom skozi trto*

 *vstopi svetloba, nebo postane belo in ti prideš*

*z negotovim korakom skozi trto*

 *stvaritelj zlate svetlobe, ki deliš dni*

*z negotovim korakom skozi trto*

 *sonce zahaja, nastopi divji kaos*

*z negotovim korakom skozi trto*

 *vrni svetlobo svojemu zvestemu*

*teptam rože z negotovim korakom skozi trto [[6]](#footnote-6)*

**DEMIOERGOS**

*ekonomija kretenj*

 *what exactly did I do? how can I do it again?*

*neenakomerna sled, ki jo odlaga*

kaj natanko sem naredil? kako lahko to ponovim?

**NAPAD NA SNOV**

 *(when) a work deletes traces of the work*

 *rojeno v oblasti strasti*

 *(ko) delo izbriše sledi dela*

**LUDDITE**

*fit of passion (ended on scaffold)*

 *human hand, the tool of tools*

*take a solitary way*

*napad strasti (končan na vislicah) / človeška roka, orodje vseh orodij / izberi samotno pot*

**DOZORELI STROJ**

*čudoviti nekoč*

*kdor je priden in kaj zna, ga povsod vse rado ima*

*delo in mir je sreče izvir*

*kdor dela za stvar, mu ni denarja mar*

*hočem vam zapeti, kak je zdaj na sveti:*

*dnar mu v mošnjo vsak dan gre, lejko pije, kelko če.*

*vsa vročina je že proč, lahko noč!*

*vsa vro-či-na je že proč, lahko noč!*

*lahko noč! roke si podajmo!*

*zdaj smo delo dokončali, da bi tudi sladko spali.*

*lahko noč! roke si podajmo!*

*zdaj smo delo dokončali, da bi tudi sladko spali.*

*vsa vročina je že proč, lahko noč!*

*vsa vročina je že proč, lahko noč!*

*stoletni spomini človeškega rodu*

**junaški boj**
V starih časih so ročne spretnosti bogov poveličevali kot orožje v večnem boju za dosego *mojstrstva*. Heziodova pesnitev *Dela in dnevi* in Vergilova *Georgika* prikazujeta človeško delo, ki odseva del te božanske slave, delo samo pa se kaže kot junaški boj. V sodobnem času, na primer v nacistični ali v sovjetski umetnosti, se ponovno pojavljajo *delavski* *bojevniki*, zdaj kot titani kovačnic in plugov. Kasneje se ta *bojevniški urok* dela skuša razbiti. Diderot užitke v rokodelstvu primerja bolj s seksom v zakonski zvezi kot pa z navdušenjem ob strastni ljubezenski aferi; spokojnost, ki se pojavlja na obrazih Diderotovih steklopihalcev in izdelovalcev papirja, pa izdaja tiho, zmerno zadovoljstvo v materialnih stvareh: v dobro izmišljenih in premišljenih ter dobro izvedenih.

Rokodelstvo si še danes pogosto predstavljamo kot srednjeveško delavnico, v kateri so bili mojster in vajenci tesno povezani. Vendar je v renesansi ločitev umetnosti od obrti preoblikovala to družbeno razmerje; delavnica se je spremenila, saj so veščine, ki so se poprej izvajale v njej, zdaj postale edinstvene prakse, mojster pa ekskluzivni nosilec védenja. Socialni prostor delavnice se je razdrobil zavoljo pomena avtoritete posameznika (mojstra in umetnika). Ta notranja individuacija je kmalu povzročila odvisnost rokodelca in umetnika od širše družbe. Sledil je dolg zamah sprememb, predaja veščin in prenos tehnologij sta postajala vse težavnejša. Pa vendar je ohranjena osnovna ideja rokodelstva: vera v odlično opravljeno delo in sodelovanje z materiali.

V začetku 20. stoletja je Walter Benjamin opozoril na metaforično moč starih obrti, kot sta tkalstvo in lončarjenje, ki vsem bojda grozi industrializacija. A Benjamin ni ostal na ravni nostalgije; našel je izhod v ideji *predmeta*, podobno Duchamp v njegovih *readymade* umetniških delih, ki so produkt neoviranega uma. Od sredine devetdesetih let prejšnjega stoletja se *obrtno* ponovno vrača v družbo (čeprav nikoli ni popolnoma izginilo) pretežno serijski masovni proizvodnji navkljub.

**dobro zaradi sebe samega**

Delo rok predstavlja trajen osnovni človeški impulz: željo po dobrem opravljanju dela – zaradi dela samega. Izmojstreno ročno delo služi tako računalniškemu programerju, zdravniku kot umetniku. *Rokodelsko* se osredotoča na objektivne standarde, na *stvar* samo po sebi. Rokodelska spretnost posameznika nagradi z občutkom ponosa na opravljeno delo, a to nagrajevanje ni preprosto, saj se izvajalec pogosto sooča z nasprotujočimi si objektivnimi standardi odličnosti in predvsem z željo, da bi nekaj naredil dobro zaradi sebe samega (v čemer pa je lahko oslabljen zaradi konkurenčnega pritiska, lastne frustracije ali celo obsedenosti). Rokodelec mora združiti tehniko in izražanje, da lahko deluje intuitivno. To se lahko zgodi le, če ima globoko, implicitno znanje o svojem delu. Namesto da bi se ravnal le na podlagi empiričnih informacij, je rokodelčevo končno dejanje edinstveno izražanje, ki ga je mogoče doseči le z dobrim obvladovanjem posebnih veščin. Ob tem je tudi intuicija ključnega pomena. Zavzet obrtnik je predan obrtnik in ustvarja pristno. Njegova iskrenost se sporoča skozi delo in to vsebuje inherentno, večno resnico. Obrtnik zato na neki način predstavlja vse nas in naše želje, da naredimo nekaj dobro, konkretno in iz razlogov, ki niso zgolj pridobivanje materialnega dobička.

**kjer se počutimo živi**

V preteklosti je bilo obrtništvo, način izdelave in uporaba materialov, odraz življenja v sožitju z naravo, s prakso pridobljene veščine pa so zagotavljale kakovostno in trajnostno proizvodnjo. Ključno je bilo razumevanje materiala, samega procesa oziroma vsaj iskrenost do tega. Ne moremo se vrniti k obrtem, cehom, obredom in se prepustiti kateri od oblik polpreteklih življenj, ki nas vabijo skozi našo sentimentalnost ali celo nezadovoljstvo z novimi časi. Nekaj si želimo, nekaj potrebujemo, in ko gledamo izginule delce kulture, si včasih predstavljamo, da razumemo, kaj vse so pretekle generacije imele in kaj vse našemu življenju manjka.

A to, kar gledamo s sodobnimi očmi, in to, kar vidimo, so le različni rezultati pristopa k življenju, drugačni odnosi. Neprekinjeno delovanje nas požira žive, požira naše življenje. Zdi se, da je *homo faber* pozabil, da mora vsako delo biti hkrati tudi napol počitek. Pri delu obstajata gibanje in ustavitev, bodisi v zamahu s sekiro, vrtenju lončarskega vretena, v razmišljanju ali v čutenju. Brez obojega se zato zdi delo danes divje in zgrešeno, gibanje napeto in neritmično, občutki ekscesni, misel pa bega od enega zaključka do drugega.

Naš skupni družbeni namen, odnos med ljudmi in povezava znotraj skupnosti, ima svojo genezo v tem zakonu gibanja vdiha in izdiha. To gibanje nam nudi obrt/rokodelstvo, kot *spretno* sredstvo življenja. Obrt je način delovanja in dela, kjer se počutimo živi.

**izginuli delci kultur**

Rokodelstvo je prirojena sposobnost skoraj vseh in narava je človeštvu na splošno dala inteligenco za *dobro delo* (rokodelske spretnosti). Prav to znanje o globokih družbenih konstruktih obrtništva nam omogoča, da si predstavljamo, kako smo kot človeštvo in posamezniki sposobni ponovno smiselno sodelovati s svetom in drug z drugim. Rokodelstvo kot filozofija je zato prinašalec miru, ustvarjalec civilizacije.

Zakaj je zamisel o *obrtnem* pomembna v tem trenutku? Ker gre za oblikovanje naše prihodnosti in ker angažiran rokodelec v svoje delo vključuje vso moč človeškosti. Rokodelčevo roko vodi njegovo oko, vodi ga njegov ustvarjalni um; njegova produktivnost pa je odmev edinstvenega ustvarjanja. Ima željo svetu ustvariti uporabne stvari. Vsem rokodelcem je na tak ali drugačen način *služenje drugim* razlog, da jim njihovo delo vzpostavlja drugačen življenjski okvir.

Razumevanje, kako je nekaj narejeno, zakaj je tako narejeno, je za sodobno življenje bolj pomembno kot kdaj koli prej. Obrt je jezik materiala, izvora in izdelave. To je učenje o vrednosti predmetov in stvari. Že Aristotel je rekel, da »obrtni izdelek, če je dobro oblikovan in izdelan, ni le uporaben, ampak ima tudi elemente, kot so ravnovesje, sorazmerje in harmonija«. Ukvarjanje z obrtjo običajno vključuje uporabo rok in orodij za ustvarjanje nečesa uporabnega. Stari Grki so za to imeli poseben izraz – *techne*, ki združuje znanje, izkušnje in uporabno spretnost v *delati to, kar je potrebno.*

**naučiti biti**

Vse to govori, da je obrt dobra za nas. Občutek je dober, videti je dobro in dobra je že sama praksa. Težava je le v tem, da nas večina ne ve več, kako kaj narediti. Pogosto sploh ne vemo, kje začeti. Prav zato je pomembno ozavestiti pomen rokodelstva in sodelovati pri njegovi ohranitvi.

Nas lahko obrt nauči *biti*? Zakonitosti obrti in učenja katere koli prave obrti potekajo vzporedno z razvijanjem veščine biti človek. Zato ni več treba zavračati lepote množično/industrijsko proizvedenih predmetov zgolj zato, da bi upravičili ročno izdelavo predmetov – kot to počne mnogo rokodelcev. Obrt ni zgolj njen proizvedeni predmet. Obrt sem jaz in kakšen sem, ko nekaj izdelujem (in sčasoma tudi to, kakšen sem preostali čas, kot rezultat tega, kar se je v meni spremenilo skozi obrt). Predmeti in stvari obrti so stranski proizvodi načina dela.

**zbrana spokojnost**
*Op. 1: homo faber* nastaja inspiriran z ljudmi, ki se ukvarjajo z včasih na videz monotonim, drugič nevarnim ali zapletenim delom; vsem pa je skupen izraz na obrazu, ki teži k zbrani spokojnosti. Gre za občutek miru in umirjenosti, ki izhaja iz dobro urejenega, discipliniranega dela, opravljenega s tihim in zadovoljnim umom.

Take slike so nagovorile avtorja *Op. 1: homo faber*, da sta vstopila v *kraljestvo,* v katerem vlada zadovoljstvo z navadnimi stvarmi, z *dobro narejenim.*

*Op. 1: homo faber* skuša spremeniti pogled na nekaj, oziroma podpreti preživetje tega, kar morda danes nima več razloga obstajati.

**zvok njihovih rok**

**IZIDOR LEITINGER,** 51 let

Izidor je glasbenik. Na svoji glasbeni poti je kot trobentač, skladatelj, aranžer in dirigent sodeloval s številnimi zasedbami in z vrhunskimi glasbeniki v Sloveniji in tujini. Odlikuje ga poznavanje številnih glasbenih zvrsti, ki jih spretno uporablja in prepleta pri svojem ustvarjanju. Ne omejuje se na tradicionalne zvočne palete in ritmične strukture, temveč ponuja nove izzive, sveže kombinacije. Nekaj let je živel na kmetiji s konji v Čilu, sedaj pa skrbi za domačijo in obdeluje vrt. Pravi, da je spreten z veliko orodji.

**TONE ŽURAJ,** 81 letTone vodi tri pevske skupine. Je ljubitelj narave, ima čebele, brajde in sadovnjak. Rad obiskuje kakovostne glasbene dogodke. Pri luščenju koruznih zrn s storžev roka deluje samodejno, ponavljajoče. Pri tem posluša različne zvoke zrnja, ki pada v čeber.

**PAVEL BRLIČ,** 68 let

Basist Pavel prepeva že več desetletij. Pokojnino si je prislužil kot projektant montažnih hiš. Užival je pri uresničevanju sanj marsikatere družine, ki si je začela plesti novo gnezdo. Sedaj ga v Cerkvenjaku pri obnovi potrebuje 200 let stara hiša.

**MIRAN KOSI,** 63 let

Baritonist Miran je orodjar, kovinar. Izziv sta mu gradnji dveh lesenih hiš. Najlepše pri delu mu je videti, kako izdelek raste, se oblikuje in zaključuje. Zanj ni problemov, samo rešitve. Pri delu ga vodijo zbranost, natančnost in vztrajnost. Petdeset let poje v cerkvenem zboru, sedemintrideset let je bil pevec v opernem zboru SNG Maribor. Rad posluša vse zvrsti glasbe, od opere do džeza, najraje pa si zapoje slovenske narodne in zabavne pesmi.

**DARKO TRANTURA,** 61 let

Basist Darko je sprva deloval kot vodovodni inštalater, nato pa kot delovodja pri izdelavi peči za centralno kurjavo. Njegove roke so vedno v pripravljenosti, da kaj privijejo. Najlepši del opravila je, ko je vsa hiša topla. Občasno na harmoniki po svoje zaigra narodno zabavne in zabavne skladbe. Rad posluša večglasno petje, predvsem moških izvajalcev. Najtežje delo mu je štemanje.

**MARKO PERGER,** 35 letTenorist Marko peče kruh. Takrat roka z usklajenimi gibi povezuje posamezne sestavine v voljno homogeno celoto, ki bo nasitila dušo in telo. Najlepši del mu je opazovati, kako testo vzhaja, najtežji počakati, da se kruh ohladi. Poje v več vokalnih zasedbah. Rad hodi v hribe, vrtnari in peče sladice.

**MIRAN MUSTAFA,** 59 letTenorist Miran je kmetovalec.Posluša vse zvrsti glasbe, svoje domače pa občasno *navduši* s celovečernim igranjem na ustno harmoniko. Tudi igranje kitare mu ni tuje. Kot klepar uživa v opravljenem delu in ob pogledu na ostro koso. Najtežji del opravila je preciznost udarca. Pravi, če udariš previsoko, dobi kosa trebušček, če prenizko, ima kosa zobke. O roki ne razmišlja veliko, roka le sledi ritmu v glavi.

**PRIMOŽ ŠUŠTERŠIČ,** 42 let

Primož je veterinar. Pse, mačke, kunce, morske prašičke in druge živali pregleduje s stetoskopom, otoskopom, oftalmoskopom, špranjsko svetilko, lečami in povečevalnimi stekli. Njegova roka natančno vodi skalpele, škarje, igle in brizge. Uživa, ko vidi, da se živali po terapiji bolje počutijo in to razveseli njihove lastnike. Igra klavir in posluša različno glasbo. Boris Brejcha je njegov najljubši DJ. Najraje pa poje.

**MARTIN MUML,** 74 let

Martin je coklar. Štirideset let je deloval kot ključavničar. Ima manjšo hribovsko kmetijo, kjer rad dela v hlevu. Najraje pa se ukvarja z lesom. Posluša narodno zabavno glasbo.

**SAŠA KOVAČEV,** 55 let

Saša je čevljar. Njegove roke dnevno držijo nož, kladivo, šilo, rašpo. Najtežji del čevljarskega dela je ročno šivanje spodnjega dela čevlja. Ko dela, se zvoki glasbe prepletajo z zvoki orodja v delavnici.

**VESNA NOVITOVIĆ, 55 let**

Vesna je šivilja. Pri delu ima rada tišino, to je zanjo posebna vrsta glasbe. Takrat sliši svoje misli. Roka je zanjo vez med lutko in šivalnim strojem. Najlepši del tega opravila je, ko vidi, da je nastalo krasno oblačilo, ki je nekoga osrečilo. Še lepše pa, ko je z opravljenim delom zadovoljna. Zanjo je najtežji del tega opravila kronično pomanjkanje časa.

**ALOJZ URNAUT**, 62 let

Alojz je kamnosek. Njegova roka mora biti navajena, drugače bi pri delu zelo trpel. Najtežje je narediti pripravo za polaganje kamnov, ujeti pravo višino in pravi padec. Najlepši mu je pogled nazaj, na končni izdelek, ko vidi, kako je naredil *špirale*. Še iz časa vojaščine, kjer je bil kar trikrat nagrajen kot vzoren vojak, najraje posluša ex-jugoslovansko glasbo, najraje Dražena Zečića.

**BOŠTJAN GOMBAČ,** 45 let

Boštjan je glasbenik. Veliko sodeluje z ustvarjalci za gledališče, radio in televizijo, morda je najbolj znan po sodelovanju v zasedbah Terrafolk in Katalena. Obvlada 400 glasbil, tudi takšnih, za katera nas večina sploh ne ve, da obstajajo, kaj šele, kako se imenujejo ali zvenijo, med njimi tudi neandertalčevo piščal iz arheološkega najdišča Divje babe. Zvok je njegovo vodilo in navdih. Bolj ko je zvok nenavaden, večji izziv, izrazne možnosti in veselje mu nudi. Njegova najljubša opravila so gospodinjske narave.

**MARTA GREGORC**, 72 let

Marta je tkalka. Že vse svoje dni živi in dela na kmetiji. Da bo ostala na nekaj čez tri hektarje veliki kmetiji, so sicer odločili njeni starši, a jim tega ni zamerila, čeprav je po osnovni šoli želela nadaljevati šolanje. Časa ne zapravlja z obrekovanjem pri kavici ali z gledanjem mehiških ali kakih drugih limonad, nadvse uživa v kuhinji, kjer peče različne kruhe in pogače v krušni peči – je večkrat nagrajena mojstrica peke. Zna presti ovčjo volno in tkati, zadnje čase najraje iz lanu. Teta Marta tudi rada zapoje.

**KARMINA ŠILEC,** 56 let

Karmina je glasbenica.Deluje kot avtorica glasbeno scenskih projektov, skladateljica, režiserka in dirigentka. Najpogostejši opisi njenega delovanja poudarjajo, da je z inovativnimi posegi glasbi razprla pot h kompleksnim umetniškim dogodkom, da je pri snovanju provokativna, drzna ter s svojimi idejnimi zasnovami razbija tabuje, tako družbene kot glasbene. Nima ročnih spretnosti in ne zna uporabljati vrtalnega stroja, zna pa sestaviti pohištvo, pokositi vrt in obrezati sadno drevje.

**ANDREJ ROBNIK, 55 let**

Andrej je popravljalec glasbenih instrumentov. Pihalom popravlja tesnila blazinic in mehaniko, jih poravna in pobarva. Z gladilnimi orodji ravna obtolčene dele trobil, jim popravlja ventile in mehanizme. Najgrši del je spiranje v kislini in poliranje glasbil. Veseli ga, ko kakšne *ruševine* pripravi do tega, da ponovno zaigrajo. Njegove roke so popravile instrumente filharmonikov, policajev, vojakov ter legend zabavne in narodno zabavne glasbe. Sam pa igra harmoniko.

**IVAN PODGRAJŠEK,** 58 let

Ivan je tesar. Njegov dan se začne zgodaj, že ob 3.30. Ob tem, da vozi avtobus, njegove dni zapolnjuje delo z lesom. Podira drevesa, vleče drevje, dela na ruštih. S skrilavci je pokril preko sto slovenskih cerkva. Njegovo najzahtevnejše delo je sekanje vej z vrhov dreves. Prihaja iz glasbene družine in že trideset let pleše v folklorni skupini. Zaradi nepričakovane odsotnosti, ga v predstavi nadomešča **IVAN BELCA.**

**SLAVKO KOVŠE,** 40 let

Slavko jekovač. Zadnja leta vozi viličar, a najraje dela z lesom. Sam se ne ukvarja z glasbo, rad pa posluša domačo glasbo. Zaradi nepričakovane odsotnosti, ga v predstavi nadomešča BRANKO ČELOFIGA.

»Bene tibi – Delati dobro, zase, za druge, za vse ... ko se um ustavi, ko roka sama išče, najde, si utira pot z znanim v neznano ... poizkusim, spodletim, ponovim, najdem in zopet spodletim. Obsesivno iskanje občutka notranje potešitve, zadovoljitve, ki pomirja, da lahko zopet začnem: poizkusim, spodletim, ponovim, najdem in v stanju kontemplacije najdem navdih. Vsi zvoki so že v meni, čakajo, zunanji impulz jih sproži, močna sila ne videnega reda jih ureja, brusi, kleše, sestavlja, postavlja, daljša, stiska ... obsesivnost, ki osvobaja.

Pri ustvarjanju glasbe za *Op. 1: homo faber* sem primarno želel ustvariti zvočni prostor za sobivanje rokodelcev, elektronske glasbe, akustičnih instrumentov in glasov, izogibal sem se hierarhičnim kompozicijskim pristopom. Po večini nisem iskal ritmične usklajenosti v kompoziciji, saj verjamem v zmožnost sočasnega obstajanja dveh prepričljivih idej, v kar me vodijo predanost, potopljenost in zavzetost mojstrice, mojstra rokodelstva in glasbenega ustvarjalca. Zvok in ritmična paleta rokodelcev služita kot inspiracija pri oblikovanju elektronskega dela kompozicije, kjer se v minimalistični, repetitivni obliki podredita klasičnim glasbenim elementom, v nasprotju s popolno svobodo sobivanja, ki jo rokodelci uživajo v živo na odru.

Vokalni sekstet deluje v polju, kjer se srečujeta glasbeno in manualno orodje, ter nas s tem opominja na nerazdružljivost igre in konkretnosti v kreativnem procesu. Glasbenik in rokodelec enakovredno nagovarjata poslušalca. Rokodelec stremi k oprijemljivemu rezultatu, glasbenik se igra, v obeh svetovih pa je prisotna virtuoznost, ki želi ustreči in komunicira z željo po delanju dobrega.*«* (Izidor Leitinger)

avtorica besedil: Karmina Šilec

lektorica besedil: Mojca Redjko

premiera: Minoritska cerkev Maribor, 9. 12. 2023

produkcija: Carmina Slovenica, 2023

v sodelovanju z Lutkovnim gledališčem Maribor, Kulturno četrtjo Minoriti, Novoglasbenim gledališčem Choregie

**zahvala za pomoč pri izvedbi:**

sodelujočim obrtnikom, kmetom in rokodelcem, Fantom na vasi, Tonetu Žuraju, Kmetiji Mustafa, Grilovi etnološki sobi na Gradu Rače, Pihalnemu orkestru Premogovnika Velenje, Narodnemu domu Maribor, Kmetiji Podežnik, podjetju Marald-Marsel d.o.o.

1. V besedilu izmenično uporabljamo izraza *obrt* in *rokodelstvo* kot dve enakovredni poimenovanji za *delo z rokami.* [↑](#footnote-ref-1)
2. Pismo Galačanom 6:9, Psalm 128:2, Pregovori 21:25, Pismo Timoteju 4:7. [↑](#footnote-ref-2)
3. John Milton, *Izgubljeni raj*, XII. knjiga: 645–9. [↑](#footnote-ref-3)
4. Virginia Woolf, *The Waves (Valovi).* [↑](#footnote-ref-4)
5. Erasmus Darwin, *Epic Poetry. The Temple of Nature/ The Origin of Society* [1803], *Canto Three: Progress of the Mind.* [↑](#footnote-ref-5)
6. Aurelius Clemens Prudentius (348–pribl. 405), *The Hymns of Prudentius*. [↑](#footnote-ref-6)